1996年夏季奧林匹克運動會

1996年夏季奧林匹克運動會係第26屆現代奧林匹克運動會，1996年7月19號到8月4號喺美國亞特蘭大搞。

背景
亞特蘭大係喺1990年國際奧委會東京會議嘅投票中，擊敗雅典、貝爾格萊德、曼徹斯特、墨爾本同埋多倫多而成為主辦城市嘅。

由於1996年係現代奧運會嘅百年華誕，再加上美國响1994上半年舉行1994年FIFA世界盃足球大賽，好多人認為國際奧委會應該將主辦權交畀奧運會嘅發源地——希臘雅典，但係奧委會最後嘅投票結果就決定由亞特蘭大主辦，主要原因係：希臘嘅體育場館設施達唔到理想嘅標準。

好多人認為呢次奧運會係最近幾次奧運會中最唔成功嘅一次。交通問題突出，重過度商業化，好多人埋怨周街都係廣告。

另外，响7月27號發生嘅亞特蘭大奧林匹克百年公園爆炸案，111人受傷，1人瓜老襯。喺國際奧委會主席薩馬蘭奇嘅閉幕演說中，佢第一次冇將呢屆奧運會形容為「有史以嚟最好嘅一屆奧運會」。

賽事焦點
香港係最後一次以「香港」同埋「Hong Kong」名義出席奧林匹克運動會，滑浪風帆選手李麗珊贏到香港史上首面奧運金牌。
美國跑手米高莊遜贏到男子200米同400米兩個項目嘅金牌，並以19.32秒成績刷新男子200米世界記錄。
土耳其選手蘇利曼諾古成為第一個獲得3個奧運金牌嘅舉重選手。
壘球、沙灘排球、山地單車同埋女子足球首次成為奧運會比賽項目。
喺破記錄嘅197個參賽國中，有97個攞到至少一個獎牌，係歷嚟最多。
有5名運動員被發現食咗運動禁藥。

夏季奧林匹克運動會
夏季奧林匹克運動會
亞特蘭大